Diari Oficial de la Generalitat Valenciana


Sumari del DOGV 10394, del 19-02-2025 (2025/2713)

DECRET 28/2025, de 18 de febrer, del Consell, d’aprovació del Reglament orgànic i funcional de la Conselleria de Justícia i Administració Pública.
--------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2025/02/18/28/dof/vci/html**

### Dades del document

Número de DOGV
:   10995

Data del DOGV
:   19-02-2025

Secció del DOGV
:   I. DISPOSICIONS GENERALS

Número del document
:   2025/2713

CVE
:   MWUU-I-7461-0527

Data del document
:   18-02-2025

Organisme emissor
:   Conselleria de Justícia i Administració Pública

Tipus de document
:   Decret

Descriptors 

:   * Conselleria de Justícia i Interior
    * administració regional
    * reglament administratiu
    * organització administrativa

El Decret 32/2024, de 21 de novembre, de la Presidència de la Generalitat, pel qual es determinen el nombre i la denominació de les conselleries i les seues atribucions, establix l’estructura bàsica de l’Administració del Consell, i en l’article 7 assigna a la Conselleria les competències en matèria de justícia i de gestió de les competències en matèria de consultes populars, col·legis professionals, fundacions, associacions, registres i notariat, i funció pública.

Esta norma organitzativa ha sigut completada, quant a les secretaries autonòmiques, pel Decret 35/2024, de 2 de desembre, de la Presidència de la Generalitat, pel qual es determinen les secretaries autonòmiques de l’Administració del Consell, i s’establixen com a òrgans superiors del departament la Secretaria Autonòmica de Justícia i Autogovern i la Secretaria Autonòmica d’Administració Pública.

El Decret 173/2024, de 3 de desembre, del Consell, pel qual s’establix l’estructura orgànica bàsica de la Presidència i de les conselleries de la Generalitat, en els articles 79 a 88, ha elaborat l’estructura i competències dels òrgans superiors i directius d’esta conselleria.

De conformitat amb el que es disposa en l’article 80.2 de l’esmentat Decret 173/2024, este marc organitzatiu ha de completar-se amb l’aprovació del Reglament orgànic i funcional de la Conselleria que, posteriorment, serà elaborat, quant al nivell administratiu, mitjançant una orde de la Conselleria.

En virtut del que s’ha indicat i de conformitat amb el que establixen els articles 28.f, 43 i 64 de la Llei 5/1983, de 30 de desembre, del Consell, a proposta de la consellera de Justícia i Administració Pública, i prèvia deliberació del Consell, en la reunió de 18 de febrer de 2025

DECRETE

**TÍTOL I**

**Disposicions generals**

*Article 1. Competències de la Conselleria de Justícia i Administració Pública*

1. La Conselleria de Justícia i Administració Pública és el departament del Consell al qual correspon exercir les competències en matèria de justícia i de gestió de les competències en matèria de consultes populars, col·legis professionals, fundacions, associacions, registres i notariat, i funció pública.

2. Territorialment, la Conselleria s’organitza en servicis centrals i servicis perifèrics i, funcionalment, en òrgans superiors del departament, nivell directiu i nivell administratiu.

3. Els servicis centrals estenen la seua competència a tot l’àmbit de la Comunitat Valenciana, i els perifèrics, a través de les direccions territorials, al respectiu àmbit provincial.

*Article 2. Òrgans superiors i òrgans de nivell directiu*

1. Sota la direcció superior de la persona titular, esta conselleria està integrada pels següents òrgans superiors:

a) Secretaria Autonòmica de Justícia i Autogovern.

b) Secretaria Autonòmica d’Administració Pública.

2. Així mateix, està integrada pels centres directius següents:

a) Subsecretaria

b) Direcció General de Justícia i Autogovern

c) Direcció General d’Atenció a les Víctimes i Accés a la Justícia

d) Direcció General de Funció Pública

*Article 3. Nivell administratiu*

El nivell administratiu de la Conselleria està constituït per totes les unitats que depenguen directament dels anteriors òrgans superiors i directius, i es desplegarà mitjançant la corresponent orde, previ informe favorable de les conselleries competents en matèria d’hisenda i funció pública.

**TÍTOL II**

**Estructura i funcions dels òrgans superiors i del nivell directiu dels servicis centrals del departament**

CAPÍTOL I

*Persona titular de la Conselleria*

*Article 4. Competències de la persona titular de la Conselleria*

1. La persona titular de la Conselleria, com a màxim òrgan superior del departament, exercix totes les competències conferides per la Llei 5/1983, de 30 de desembre, del Consell, així com qualsevol altra que li atorgue l’ordenament jurídic en l’àmbit competencial assignat a la Conselleria.

2. La persona titular de la Conselleria, sota la superior autoritat del Consell, assumix la representació orgànica de la Conselleria, davant de tota classe d’institucions públiques i privades.

*Article 5. Gabinet de la persona titular de la conselleria*

1. El Gabinet de la persona titular de la Conselleria és la unitat de suport, assessorament i assistència immediata a esta, de qui depén directament, davant del qual estarà la persona titular de la direcció del Gabinet, que dirigirà i coordinarà les seues actuacions.

2. Especialment, són funcions del Gabinet:

a) L’assessorament a la persona titular del departament en aquells assumptes i matèries que esta dispose.

b) L’organització de l’agenda institucional de la persona titular de la Conselleria.

c) El manteniment de les relacions amb els alts òrgans i institucions de la Generalitat, de l’Estat i de la resta d’administracions públiques, entitats o organismes.

d) Dirigir les relacions informatives i amb els mitjans de comunicació.

e) Gestionar i dur a terme el seguiment de la comunicació institucional de la Conselleria.

f) Qualssevol altres funcions que se li encomanen.

*Article 6. Consell de Direcció*

1. El Consell de Direcció és l’òrgan col·legiat d’assessorament i assistència a la persona titular del departament en l’elaboració, coordinació i execució del programa d’actuacions del departament. Sota la seua presidència, el Consell de direcció està integrat per les persones titulars de les secretaries autonòmiques, de la subsecretaria, de les direccions generals, i del gabinet de la persona titular de la Conselleria. Esta última exercirà la secretaria d’este consell.

2. A les sessions del Consell de Direcció podran assistir, a més, les persones responsables de centres, òrgans, unitats o ens adscrits al departament quan la persona titular de la Conselleria ho estime convenient.

3. La persona titular del departament podrà acordar, sempre que ho considere convenient, la constitució d’altres grups o comissions de treball de caràcter consultiu i d’assessorament per a matèries concretes o assumptes específics amb la composició que en cada cas determine.

*Article 7. Substitucions*

1. En els casos d’absència o malaltia de la persona titular de la Conselleria serà aplicable el que es disposa en l’article 12.1.i de la Llei 5/1983, de 30 de desembre, del Consell.

Fins que es resolga la substitució, les funcions com a titular del departament, a excepció de les que li corresponen com a membre del Consell, seran exercides temporalment per la persona titular de la secretaria autonòmica, subsecretaria i direccions generals, seguint l’orde previst en l’article 2 del present reglament.

2. En cas d’absència, vacant, malaltia o altres causes d’impossibilitat de la persona titular d’alguna de les secretaries autonòmiques, les competències d’esta seran exercides per la direcció general que depenga de la secretaria autonòmica amb competències en la matèria corresponent. En el cas d’unitats directament adscrites a una secretaria autonòmica, les competències d’esta seran exercides per la secretaria autonòmica o subsecretaria, seguint l’orde previst en l’article 2 del present reglament.

3. En cas d’absència, vacant, malaltia o altres causes d’impossibilitat de la persona titular de la Subsecretaria, les competències d’esta seran exercides per la secretaria autonòmica a la qual li corresponga segons l’orde de prelació establit en el decret pel qual establix l’estructura orgànica bàsica de la Presidència i de les conselleries de la Generalitat.

4. En cas d’absència, vacant, malaltia o altres causes d’impossibilitat de la persona titular d’alguna de les direccions generals, les competències d’esta seran exercides per la secretaria autonòmica de la qual depenga la direcció general afectada.

5. Si concorre simultàniament el supòsit d’absència, vacant o malaltia tant de la persona titular d’alguna de les secretaries autonòmiques com de la persona titular de la direcció general amb competències en la matèria, la competència serà exercida per la persona titular de la Subsecretaria.

6. El que establixen els paràgrafs anteriors s’entén sense perjuí del que, si és el cas, dispose la persona titular del departament mitjançant la resolució.

CAPÍTOL II

*Secretaria Autonòmica de Justícia i Autogovern*

*Article 8. Secretaria Autonòmica de Justícia i Autogovern*

1. La persona titular de la Secretaria Autonòmica de Justícia i Autogovern, sota la dependència de la persona titular de la Conselleria, i de conformitat amb el que es disposa en l’article 68 de la Llei 5/1983, de 30 de desembre, del Consell, assumix les competències en matèria de justícia i mediació, col·legis professionals, unions de fet, fundacions, associacions, registres i notariat, la relació amb la professió titulada de gestor administratiu, assistència jurídica gratuïta, assistència a les víctimes del delicte, ajudes a les víctimes del terrorisme, concòrdia i foment de l’autogovern, dirigint i coordinant els centres directius i les unitats administratives que se li adscriguen.

2. A la persona titular de la secretaria autonòmica li correspon, així mateix, resoldre els recursos que s’interposen contra les resolucions dels centres directius que estiguen sota la seua dependència i els actes dels quals no esgoten la via administrativa.

3. De la Secretaria Autonòmica de Justícia i Autogovern depenen els centres directius següents:

a) Direcció General de Justícia i Autogovern.

b) Direcció General d’Atenció a les Víctimes i Accés a la Justícia.

*Article 9. Direcció General de Justícia i Autogovern*

1. La Direcció General de Justícia i Autogovern exercix les funcions establides en l’article 70 de la Llei 5/1983, de 30 de desembre, del Consell, i les altres previstes en l’ordenament jurídic, en matèria de relacions amb la justícia, infraestructures judicials, modernització tecnològica de l’Administració de Justícia, gestió dels recursos materials i humans, formació del personal al servici de l’Administració de justícia, concòrdia i foment de l’autogovern.

2. Especialment, li correspon:

a) Elaborar els estudis i la programació de la planta judicial i dissenyar les unitats de suport directe i els servicis comuns processals, així com planificar i executar els projectes de millora organitzativa de l’Administració de justícia a la Comunitat Valenciana.

b) Exercir les competències que la Llei 6/1985, d’1 de juliol, del poder judicial, atribuïx a la Generalitat en relació amb els instituts de medicina legal i de les oficines de justícia.

c) Dotar els òrgans judicials d’infraestructures i instal·lacions adequades per al desenrotllament de la seua funció i garantir el seu correcte funcionament.

d) Dotar els òrgans judicials dels recursos materials adequats, així com planificar i, si és el cas, gestionar les necessitats per a la modernització de l’Administració de justícia.

e) Gestionar les competències en matèria de personal de l’Administració de justícia a la Comunitat Valenciana, participant en els processos selectius i de provisió de llocs de treball, així com en l’elaboració de les relacions de llocs de treball, autorització de situacions administratives, llicències, vacacions i permisos. Així mateix, li corresponen les relacions amb els representants sindicals del personal de l’Administració de justícia i exercir les funcions corresponents al servici de prevenció propi en l’àmbit de l’Administració de justícia.

f) Gestionar i realitzar el seguiment dels plans de formació del personal transferit. Així com d’aquells convenis i acords que se li encomanen per a la formació del personal de l’Administració de justícia.

g) Programar, gestionar i coordinar les polítiques del Consell en matèria de concòrdia i foment de l’autogovern.

*Article 10. Direcció General d’Atenció a les Víctimes i Accés a la Justícia*

1. La Direcció General d’Atenció a les Víctimes i Accés a la Justícia exercix les funcions establides en l’article 70 de la Llei 5/1983, de 30 de desembre, del Consell, i les altres previstes en l’ordenament jurídic, en matèria de mediació, assistència jurídica gratuïta, assistència a les víctimes del delicte, ajudes a les víctimes del terrorisme, col·legis professionals, unions de fet, fundacions, associacions, registres i notariat i la relació amb la professió titulada de gestor administratiu.

2. Especialment, té atribuïdes les competències següents:

a) Organitzar, executar i controlar la política de la Generalitat en matèria d’atenció a la víctima del delicte a través de la Xarxa d’Oficines de la Generalitat d’Assistència a les Víctimes del Delicte i relacions amb els òrgans judicials de la Comunitat Valenciana.

b) Portar la gestió en matèria d’ajudes a les víctimes del terrorisme, així com les iniciatives sobre reconeixement a estes.

c) Organitzar, executar i verificar l’assistència jurídica gratuïta, de conformitat amb el que disposa la normativa estatal i autonòmica valenciana.

d) Planificar, dissenyar i, si és el cas, elaborar programes formatius i de millora del coneixement dirigits de manera transversal i intersectorial a tots els professionals de l’Administració de justícia que contribuïsquen a reforçar la protecció i promoció del dret d’accés a la justícia i a l’atenció i protecció de les víctimes, en col·laboració amb la resta de departaments i administracions.

e) Tramitar els nomenaments per a cobrir vacants de notaries i registres i elaborar el decret del Consell de nomenament, així com realitzar l’estudi i proposta de fixació de les demarcacions notarials i registrals.

f) Gestionar el Registre de Col·legis Professionals i Consells Valencians de Col·legis Professionals, així com la creació, modificació i supressió de col·legis professionals. Així mateix, li correspon la tramitació dels expedients sancionadors en esta matèria.

g) Gestionar el Registre d’Unions de Fet de la Comunitat Valenciana.

h) Gestionar el Registre d’Associacions de la Comunitat Valenciana.

i) Convocar i elaborar les proves per a l’obtenció del títol de gestor administratiu i l’expedició del títol de gestor administratiu.

j) Gestionar el Registre de Fundacions de la Comunitat Valenciana, donar suport tècnic i administratiu al Protectorat de Fundacions de la Generalitat i al Consell Superior de Fundacions de la Comunitat Valenciana i revisar i preparar el depòsit dels comptes anuals.

k) Implantar, elaborar i impulsar en tots els àmbits mesures encaminades a la desjudicialització de conflictes, així com la mediació i altres mecanismes alternatius de resolució d’estos.

CAPÍTOL III

*Secretaria Autonòmica d’Administració Pública*

*Article 11. Competències de la Secretaria Autonòmica d’Administració Pública*

1. La Secretaria Autonòmica d’Administració Pública exercix les competències establides en l’article 68 de la Llei 5/1983, de 30 de desembre, del Consell, en matèria de funció pública, atenció a la ciutadania i inspecció general de servicis.

2. Així mateix, dirigix i coordina els centres directius adscrits sota la seua dependència, així com les unitats administratives integrades en estos; respon davant de la persona titular de la Conselleria de la gestió d’aquelles matèries que té atribuïdes, i du a terme les següents competències executives:

a) Impulsar i coordinar la consecució dels programes i l’execució dels projectes que exercisquen els centres directius sota la seua dependència, controlant i supervisant el compliment dels objectius que fixe la persona titular de la Conselleria.

b) Qualssevol altres que li atribuïsca la vigent legislació, o se li assigne reglamentàriament.

3. En matèria d’atenció a la ciutadania, la Secretaria Autonòmica exercix les següents competències:

a) Coordinar i donar instruccions per a la implantació en la Generalitat de les oficines d’assistència en matèria de registre establides per la Llei 39/2015, del procediment administratiu comú de les administracions públiques.

b) Coordinar les activitats de tots els canals d’atenció a la ciutadania en la Generalitat, dictant per a això les instruccions que siguen necessàries, i gestionar directament la xarxa d’oficines PROP, el servici 012 i el canal digital d’atenció a la ciutadania.

c) Impulsar l’excel·lència i millora contínua en el sistema d’atenció a la ciutadania mitjançant estudis de satisfacció, autoavaluacions de qualitat, cartes de servici per als canals d’atenció i projectes de millora, i promoure la innovació i l’ús de tecnologies emergents.

d) Gestionar les competències que el Decret 41/2016, del Consell, pel qual s’establix el sistema per a la millora de la qualitat dels servicis públics i l’avaluació dels plans i programes en l’Administració de la Generalitat i el seu sector públic instrumental, atribuïx a l’òrgan directiu competent en atenció a la ciutadania.

e) Gestionar el sistema d’informació a la ciutadania (SIAC) com a font d’informació integral per als diferents canals d’atenció, coordinant, homogeneïtzant i validant la informació que continga el catàleg de procediments de l’Administració i el sector públic de la Generalitat.

f) Formar part dels òrgans col·legiats de la Generalitat que incidisquen en matèria d’atenció a la ciutadania i exercir la seua coordinació i direcció tècnica quan corresponga.

g) Elaborar projectes normatius en matèria d’atenció a la ciutadania.

h) Intervindre, si és procedent, en representació del Consell, en fòrums, jornades o altres trobades en matèria d’atenció a la ciutadania.

4. S’adscriu directament a la Secretaria Autonòmica d’Administració Pública la Inspecció General de Servicis amb les competències i funcions previstes en la Llei 22/2018, de 6 de novembre, de la Generalitat, d’Inspecció General de Servicis i del sistema d’alertes per a la prevenció de males pràctiques en l’Administració de la Generalitat i el seu sector públic instrumental i en relació amb l’impuls de les ferramentes previstes en el Decret 41/2016, del Consell, pel qual s’establix el sistema per a la millora de la qualitat dels servicis públics i l’avaluació dels plans i programes en l’Administració de la Generalitat i el seu sector públic instrumental.

5. De la Secretaria Autonòmica d’Administració Pública depén la Direcció General de Funció Pública.

*Article 12. Direcció General de Funció Pública*

1. La Direcció General de Funció Pública, en relació amb el personal al servici de l’Administració de la Generalitat, exercix les funcions establides en l’article 70 de la Llei 5/1983, de 30 de desembre, del Consell, i les altres previstes en l’ordenament jurídic, en matèria de funció pública; d’ordenació, selecció, provisió, relacions sindicals, formació del personal al servici de l’Administració de la Generalitat, desenrotllament i aplicació de les diferents ferramentes d’impuls, difusió i gestió del coneixement en l’àmbit de l’Administració, aprovació, gestió i resolució de les ajudes destinades al finançament dels plans de formació dirigits al personal al servici de les entitats locals de la Comunitat Valenciana, així com de planificació de l’ocupació pública del personal al servici de l’Administració de la Generalitat.

2. Així mateix, li correspon dirigir i coordinar les unitats administratives que s’adscriuen sota la seua dependència, impulsant i coordinant la consecució dels programes i l’execució dels projectes que tinguen assignats, controlant i supervisant el compliment dels objectius.

3. Sota la coordinació, control i supervisió de la persona titular de la Secretaria Autonòmica d’Administració Pública i adscrita a esta, la Direcció General de Funció Pública exercix, entre altres, les següents competències:

a) Elaborar les relacions de llocs de treball de l’Administració de la Generalitat gestionats per la Conselleria, gestionar els plans d’ocupació i els procediments de reassignació d’efectius, dissenyar la classificació de llocs de treball i el sistema retributiu del personal en coordinació amb la conselleria competent en matèria de pressupostos.

b) Realitzar les actuacions materials necessàries per a la gestió, manteniment i actualització del Registre de Personal de la Generalitat i del sistema de cossos, escales i agrupacions professionals funcionarials.

c) Elaborar projectes normatius, informes i directrius en matèria de funció pública.

d) Gestionar el personal i l’aplicació del règim d’incompatibilitats, sense perjuí de les competències atribuïdes a altres òrgans.

e) Gestionar els processos d’accés i progressió de grau en el sistema de carrera professional horitzontal, el nivell competencial i l’antiguitat.

f) Planificar i dissenyar l’oferta d’ocupació pública i gestionar les convocatòries d’accés a l’Administració de la Generalitat, així com supervisar l’aplicació dels criteris de planificació i d’execució establits en matèria d’oferta d’ocupació pública.

g) Gestionar la provisió temporal i definitiva dels llocs de treball de l’Administració de la Generalitat.

h) Gestionar les relacions amb les organitzacions sindicals, associacions professionals i representació del personal, així com realitzar el seguiment i coordinació dels processos electorals dels òrgans de representació del personal empleat públic i de la negociació col·lectiva.

i) Planificar i elaborar els plans formatius per al personal al servici de la Generalitat, efectuar la detecció de necessitats, gestionar les accions formatives, la seua avaluació i homologar els cursos que corresponguen.

j) Planificar, organitzar i executar els cursos derivats dels processos de selecció i promoció del personal empleat públic de l’Administració de la Generalitat.

k) Gestionar les subvencions destinades al finançament dels plans de formació del personal al servici de les entitats locals de la Comunitat Valenciana.

l) Impulsar la investigació i innovació en matèria de formació del personal empleat públic.

m) Impulsar la difusió i gestió del coneixement en l’àmbit de l’Administració de la Generalitat.

n) Planificar l’ocupació pública mitjançant l’elaboració, coordinació i seguiment dels instruments previstos en la normativa vigent.

o) Dur a terme la gestió de l’avaluació de l’acompliment del treball del personal de l’Administració de la Generalitat de manera coordinada amb l’òrgan que ostente les competències en matèria d’inspecció general de servicis.

CAPÍTOL IV

*Subsecretaria*

*Article 13. Subsecretaria*

1. Sota la dependència directa de la persona titular de la Conselleria, la persona titular de subsecretaria assumix les funcions establides en l’article 69 de la Llei 5/1983, de 30 de desembre, del Consell, així com les recollides en l’article 88 del Decret 173/2024, de 3 de desembre, del Consell.

2. En particular, li corresponen les funcions següents:

a) Dirigir i coordinar els servicis generals i dependències comunes de la Conselleria.

b) Tramitar els expedients de contractació i de responsabilitat patrimonial i supervisar els expedients de contractació que gestionen altres centres directius, excepte aquells respecte dels quals els seus titulars tinguen delegades les facultats per a subscriure’ls.

c) Elaborar la proposta de l’avantprojecte del pressupost anual, tramitar les modificacions pressupostàries i realitzar el seguiment de l’execució del pressupost.

d) Tramitar, proposar i, en general, executar els actes de gestió econòmica i administrativa que li corresponguen, dins de l’àmbit funcional del centre directiu i d’acord amb el que s’establix en les disposicions i instruccions dictades pels òrgans competents.

e) Dissenyar, executar i mantindre actualitzats els programes d’informació i gestió econòmica de la Conselleria, establint les directrius per a la correcta gestió de gastos i ingressos i l’òptima utilització dels recursos.

f) Gestionar els gastos de personal de la Conselleria i tramitar les incidències de nòmina.

g) L’exercici de la potestat disciplinària respecte del personal adscrit a la Conselleria, de conformitat amb el que es disposa en la normativa vigent.

h) Gestionar la tramitació i coordinació dels convenis i acords de la Conselleria.

i) Emetre informes sobre els assumptes que hagen de sotmetre’s al Consell, al president de la Generalitat o a altres òrgans, quan això siga preceptiu o així ho dispose la persona titular de la Conselleria.

j) Supervisar i remetre els expedients d’assumptes que s’hagen d’elevar a la Comissió de Secretaris Autonòmics i Subsecretaris.

k) Sol·licitar l’emissió dels informes jurídics, de conformitat amb el que es disposa en els apartats 2 i 3 de l’article 5 de la Llei 10/2005, de 9 de desembre, de la Generalitat, d’assistència jurídica a la Generalitat.

l) Elaborar, emetre informes i proposar disposicions sobre matèries del seu àmbit funcional, així com dictar resolucions, instruccions i ordes de servici en assumptes de la seua competència.

m) Promoure i coordinar el compliment de la normativa de protecció de dades de caràcter personal en relació amb els tractaments de dades de les quals la Conselleria té la consideració de responsable, sense perjuí de les funcions de gestió i supervisió que corresponen als òrgans superiors i directius, en l’àmbit de les seues competències materials.

n) Exercir les funcions que li corresponen com a unitat d’igualtat de la Conselleria.

o) Tramitar les propostes de gestió patrimonial dels béns afectes a la Conselleria.

p) Elaborar estudis i anàlisis relatius a la racionalització i reorganització, tant de l’estructura organitzativa de la Conselleria com dels procediments de gestió que s’hi realitzen, coordinant els treballs que elaboren en esta matèria altres òrgans o unitats del departament.

q) Exercir les funcions que li corresponen per a la millora de la qualitat dels servicis públics, l’avaluació dels plans i programes i l’atenció a les queixes, suggeriments i agraïments, en l’àmbit de la Conselleria.

r) Promoure i coordinar les accions i mesures de transparència, bon govern i participació ciutadana que s’establisquen en l’àmbit de la Conselleria i realitzar el seu seguiment i vigilància.

s) Racionalitzar els procediments administratius i efectuar estudis i propostes sobre normalització de documentació i simplificació administrativa de la Conselleria.

t) Realitzar estudis tècnics, de diagnòstic de la situació i de dret comparat, així com recopilar documentació sobre aquelles matèries que, sense perjuí de les competències de les conselleries que les tinguen atribuïdes, puguen contribuir, en el marc del desenrotllament de les funcions assignades als diferents òrgans i unitats del departament, a la consecució de l’eficàcia en la prestació dels servicis i de l’eficiència en la utilització dels recursos econòmics.

u) Qualsevol altra competència que se li encomane o delegue o que li conferisquen les disposicions legals o reglamentàries.

3. En matèria de processos electorals, especialment, li correspon:

a) Coordinar i executar els processos electorals a les Corts i a les entitats locals menors de la Comunitat Valenciana.

b) Elaborar i coordinar la normativa específica destinada a la seua celebració.

c) Coordinar les relacions necessàries amb l’administració electoral i amb els òrgans competents de l’Administració general de l’Estat.

d) Elaborar anàlisis estadístiques, estudis comparatius i avaluació de processos electorals i consultes populars.

e) Realitzar propostes de desplegament legislatiu del sistema de consultes populars municipals d’acord amb el que s’establix legalment.

f) Proposar tècniques que optimitzen el funcionament de les infraestructures, procediments i mitjans destinats a la gestió electoral.

g) Gestionar les subvencions autonòmiques anuals i les corresponents per gastos electorals de les formacions polítiques, en els termes establits en la legislació vigent.

h) La gestió i custòdia de l’Arxiu Històric Electoral.

DISPOSICIÓ ADDICIONAL

*Única. Incidència pressupostària*

La implantació i desplegament d’este decret no té cap incidència en la dotació dels capítols de gasto assignats a esta conselleria.

DISPOSICIÓ TRANSITÒRIA

*Única. Unitats administratives*

Les unitats i llocs de treball de nivell administratiu romandran subsistents i continuaran donant el suport administratiu en relació amb aquells assumptes i expedients que els corresponga per raó de la matèria, sense perjuí de la competència per a resoldre dels òrgans que la tenen atribuïda, i la seua retribució es realitzarà amb càrrec als mateixos crèdits pressupostaris. Tot això, fins que es duguen a terme les modificacions o actuacions que corresponguen en estos, en el marc de la vigent normativa en matèria de funció pública per a adequar-los a la nova estructura orgànica i sense perjuí que, posteriorment, siguen aprovades les relacions de llocs de treball adaptades a esta.

DISPOSICIÓ DEROGATÒRIA

*Única. Derogació normativa*

Queden derogades totes les disposicions d’igual o inferior rang que s’oposen al present decret.

DISPOSICIONS FINALS

*Primera. Habilitació normativa*

Es faculta la persona titular de la Conselleria de Justícia i Administració Pública per a dictar totes les disposicions que requerisca el desplegament i execució del present decret, en compliment del que es disposa en l’article 65 de la Llei 5/1983, de 30 de desembre, de Consell i, especialment, per a dur a terme la seua estructura administrativa conforme a l’article 80.2 del Decret 173/2024, de 3 de desembre, del Consell, pel qual s’establix l’estructura orgànica bàsica de la Presidència i de les conselleries de la Generalitat.

*Segona. Entrada en vigor*

Este decret entrarà en vigor l’endemà de ser publicat en el *Diari Oficial de la Generalitat Valenciana*.

  

València, 18 de febrer de 2025

Carlos Mazón Guixot

President de la Generalitat

Nuria Martínez Sanchis

Consellera de Justícia i Administració Pública


Còpia Permalink ELI